କେନ୍ଦ୍ରାପଡ଼ା, ଫେବ୍ରୁଆରୀ ୧୪ (ଲୋକାଲ ୱାୟାର): କେନ୍ଦ୍ରାପଡ଼ା ଜିଲ୍ଲାର ଗହୀରମଥା ବେଳାଭୂମିରେ ଅଲିଭ ରିଡଲେ କଇଁଚଙ୍କ ବିକ୍ଷିପ୍ତ ଅଣ୍ଡାଦାନ ପ୍ରକ୍ରିୟା ଆରମ୍ଭ ହୋଇଛି ।
ନାସି-୧ ଓ ନାସି-୨ ଦ୍ୱୀପରେ ପ୍ରାୟ ୩ ଶହ କଇଁଚ ଅଣ୍ଡା ଦେଇଛନ୍ତି । କଇଁଚ ଓ ଅଣ୍ଡାଗୁଡିକୁ ସୁରକ୍ଷା ପ୍ରଦାନ ପାଇଁ ବନ ଅଧିକାରୀମାନେ ସତର୍କ ରହିଛନ୍ତି ।
ଅଗରନାସି, ପେଣ୍ଠ, ମାଦଳି, ବାବୁବାଲି ବେଳାଭୂମିରେ ହ୍ୟାଚେରି ସ୍ଥାପନ କରାଯାଇଛି । ହ୍ୟାଚେରିର ସୁରକ୍ଷା ପାଇଁ ଏହାକୁ ପ୍ଲାଷ୍ଟିକ ଜାଲରେ ଢଙ୍କାଯାଇଛି ।
ମାସକ ମଧ୍ୟରେ କଇଁଚଙ୍କ ସମୂହ ଅଣ୍ଡାଦାନ ପ୍ରକ୍ରିୟା ଆରମ୍ଭ ହୋଇଯିବ । ବିନା ବାଧାରେ କଇଁଚଙ୍କ ଆଗମନ ପାଇଁ ପ୍ରତିରକ୍ଷା ଗବେଷଣା ପ୍ରତିଷ୍ଠାନ (ଡିଆରଡିଓ)ଙ୍କ ପକ୍ଷରୁ ଅବଦୁଲ କାଲାମ ଦ୍ୱୀପରେ ଥିବା କ୍ଷେପଣାସ୍ତ୍ର ପରୀକ୍ଷଣ କେନ୍ଦ୍ରର ଉଜ୍ୱଳ ଆଲୋକ ବନ୍ଦ ରଖାଯାଇଛି ବୋଲି ଗହୀରମଥା ଅଭୟାରଣ୍ୟ ରେଂଜ ଅଧିକାରୀ ଦେବାଶିଷ ଭୋଇ କହିଛନ୍ତି ।
